Na osnovu člana 235 stav 5 Zakona o bezbjednosti saobraćaja na putevima ("Službeni list CG", br. 33/12 i 58/14), Ministarstvo prosvjete donijelo je

Pravilnik o bližem načinu organizovanja i sprovođenja polaganja vozačkog ispita

*Pravilnik je objavljen u "Službenom listu CG", br. 82/2016 od 29.12.2016. godine, a stupio je na snagu 6.1.2017.*

**Predmet**

**Član 1**

Ovim pravilnikom bliže se propisuje polaganje vozačkog ispita (u daljem tekstu: ispit) koji organizuje i sprovodi organ državne uprave nadležan za poslove obrazovanja (u daljem tekstu: Ministarstvo).

**Rodno osjetljivi jezik**

**Član 2**

Svi izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Organizovanje ispita**

**Član 3**

Polaganje ispita organizuje Ministarstvo, po pravilu, na svake tri sedmice.

U slučaju vremenskih neprilika ili iz drugih opravdanih razloga, Ministarstvo može da odloži zakazani datum polaganja teorijskog, odnosno praktičnog ispita i da odredi novi termin polaganja ispita za kandidate koji su bili prijavljeni u tom roku, a koji ne može da bude zakazan u periodu kraćem od pet dana.

**Datum i vrijeme održavanja ispita**

**Član 4**

Obavještenje o datumu i vremenu održavanja ispita, Ministarstvo objavljuje na web stranici, najmanje sedam dana prije zakazanog termina polaganja.

**Dostavljanje prijava za polaganje ispita**

**Član 5**

Nakon objavljivanja obavještenja iz člana 4 ovog pravilnika, auto škola poziva zainteresovane kandidate za polaganje ispita (u daljem tekstu: kandidat) da dostave prijave za polaganje ispita.

Kandidat podnosi auto-školi prijavu za svaki izlazak na ispit.

Na osnovu podnesenih prijava, auto škola sačinjava spisak kandidata.

Auto škola treba da, prije svakog ispitnog roka, a najkasnije tri dana prije polaganja ispita, na žiro-račun Ministarstva uplati naknadu za polaganje ispita u skladu sa podnesenim prijavama.

Spisak kandidata iz stava 3 ovog člana i dokaz o uplati naknade iz stava 4 ovog člana, auto škola dostavlja Ministarstvu, odnosno ispitnoj komisiji, najkasnije tri dana prije polaganja ispita.

**Ispunjenost uslova za polaganje ispita**

**Član 6**

Ispitna komisija provjerava da li su ispunjeni uslovi za polaganje ispita.

Ukoliko ispitna komisija utvrdi da uslovi iz stava 1 ovog člana nijesu ispunjeni, odlaže ispit i o tome obavještava Ministarstvo koje, u zavisnosti od vrste uslova koji nijesu ispunjeni, utvrđuje novi rok polaganja ispita u roku od pet dana.

**Ispunjenost uslova kandidata**

**Član 7**

Prije početka ispita, ispitna komisija utvrđuje identitet kandidata uvidom u ličnu kartu ili pasoš, a za kandidata koji je strani državljanin uvidom u pasoš ili ličnu kartu za strance i vrši uvid u njegov dosije koji sačinjava auto škola.

Kandidat koji već posjeduje vozačku dozvolu za određenu kategoriju, istu daje na uvid.

Ispitna komisija provjerava da li, kandidat kome je u ljekarskom uvjerenju upisano obavezno korišćenje pomagala, ista koristi prilikom polaganja praktičnog dijela ispita.

**Pravila ponašanja**

**Član 8**

Kandidati na ispitu ne mogu da budu pod uticajem psihoaktivnih supstanci ili alkohola.

Za vrijeme trajanja ispita ne mogu da se koriste komunikacioni uređaji.

Kandidati i ispitivači na vozačkom ispitu treba da se pristojno ponašaju, odnosno treba da budu pristojno odjeveni.

**Teorijski ispit**

**Član 9**

Teorijski dio ispita polaže se putem testa koji ispitna komisija daje kandidatima.

Teorijski ispit se polaže u učionici auto škole ili drugoj prostoriji koju odredi Ministarstvo.

Za vrijeme sprovođenja teorijskog ispita u prostoriji za polaganje, mogu da budu prisutni samo kandidati i članovi ispitne komisije.

**Test**

**Član 10**

Test može da se radi u pisanoj ili elektronskoj obradi.

Lice ovlašćeno za čuvanje testova u Ministarstvu, na dan polaganja ispita, uručuje testove u zapečaćenoj koverti članu ispitne komisije iz Ministarstva.

Teorijski ispit traje 60 minuta, osim za C kategoriju za koju traje 22 minuta.

**Kandidati oslobođeni polaganja teorijskog ispita**

**Član 11**

Kandidati za vozila kategorije: AM, A1, A2 i A ne polažu test ukoliko imaju najmanje položenu B kategoriju.

Kandidati za vozilo B kategorije ne polažu test ukoliko imaju položenu AM, A1, A2 i A kategoriju.

Kandidati za vozilo C kategorije ne polažu test ukoliko imaju položenu C1 kategoriju.

Kandidati za vozila D1 i D kategorije ne polažu test ukoliko imaju položenu C1 ili C kategoriju.

Kandidati za vozila kategorija: B+E, C1+E, C+E, D1+E i D+E ne polažu test ukoliko imaju položene osnovne kategorije iz navedenih skupova vozila.

**Pravila polaganja teorijskog ispita**

**Član 12**

Prije početka polaganja teorijskog ispita, ispitna komisija upoznaje kandidate sa načinom rješavanja testa i pruža im objašnjenja koja se odnose na način sprovođenja ispita.

Nakon započinjanja teorijskog ispita nije dozvoljena komunikacija između kandidata, odnosno kandidata i članova ispitne komisije.

Ako kandidat napusti prostoriju za polaganje tokom trajanja ispita, neće mu se dozvoliti da se na isti vrati, odnosno smatraće se da je odustao od polaganja.

U slučaju da kandidat ne pristupi ispitu za koji je podnio prijavu, ispitna komisija će tu činjenicu evidentirati u izvještaju i zapisniku o teorijskom ispitu.

Kandidat koji je završio sa teorijskim ispitom prije isteka predviđenog vremena, treba da napusti prostoriju u kojoj se održava ispit.

**Ocjenjivanje teorijskog ispita**

**Član 13**

Kandidata koji je na teorijskom ispitu postigao najmanje 85% od ukupnog broja poena, ispitna komisija ocjenjuje pozitivnom ocjenom "položio".

Ako kandidat odustane, odnosno napusti započeti ispit, ispitna komisija ga ocjenjuje negativnom ocjenom "nije položio", odnosno utvrđuje da je broj osvojenih poena nula.

Kandidatu koji nije položio teorijski ispit, ispitna komisija saopštava razloge zbog kojih nije položio i dozvoljava mu, na njegov zahtjev, uvid u test i zapisnik o teorijskom ispitu.

**Razlozi za prekid teorijskog ispita**

**Član 14**

Ako se kandidat na teorijskom ispitu služi nedozvoljenim sredstvima, odnosno pomaže drugim kandidatima ili ometa održavanje ispita, ispitna komisija tog kandidata udaljava i polaganje ispita ocjenjuje negativnom ocjenom "nije položio", a činjenicu "udaljen sa ispita" upisuje u rubriku "napomena" u zapisniku o teorijskom ispitu.

U slučaju prekida teorijskog ispita iz razloga na koje kandidat nije mogao da utiče, ispitna komisija razlog prekida upisuje u rubriku "napomena" u zapisniku o teorijskom ispitu.

Ako je kandidat u momentu prekida iz stava 2 ovog člana prema riješenim pitanjima iz testa ispunio uslove za dobijanje pozitivne ili negativne ocjene, teorijski ispit se završava u momentu prekida, a konačna ocjena se izvodi na osnovu postignutog rezultata.

Ako u momentu prekida iz stava 2 ovog člana nije moguće ocijeniti kandidata prema riješenim pitanjima iz testa, teorijski ispit se završava u momentu prekida i ponavlja u cjelosti kada se za to stvore uslovi.

**Praktični ispit**

**Član 15**

Praktični ispit se polaže iz upravljanja vozilom na uređenom poligonu za praktičnu obuku i u saobraćaju na javnom putu.

Lica sa invaliditetom za vrijeme polaganja praktičnog ispita služe se potrebnim pomagalima (naočarima, protezama i sl.), odnosno polažu ispit na vozilu koje je prilagođeno njihovim individualnim tjelesnim oštećenjima ili na vozilu specijalno podešenim za vozače sa određenim tjelesnim nedostacima koje treba da posjeduje duple nožne komande.

**Praktični ispit na poligonu**

**Član 16**

Na dijelu praktičnog ispita na kojem se izvode poligonske radnje, ocjenjuje se da li je kandidat izveo na propisan način svaku od poligonskih radnji određenih ovim pravilnikom.

Prilikom izvođenja dijela praktičnog ispita na poligonu, propisane oznake na podlozi treba da budu jasno uočljive, a saobraćajne kupe postavljene na propisan način, bez dodatnih oznaka.

**Praktični ispit na javnom putu**

**Član 17**

Polaganje praktičnog dijela ispita koji se obavlja na javnom putu sprovodi se u naseljenom mjestu koje ispunjava propisane uslove za održavanje praktičnog ispita kategorije za koju kandidat polaže ispit, kao i na putu van naselja, a ocjenjuje ga ispitna komisija koja se nalazi u vozilu kojim kandidat upravlja

Izuzetno od stava 1 ovog člana, upravljanje motociklom ocjenjuje ispitna komisija koja u putničkom automobilu slijedi kandidata koji izvodi ove radnje.

Prilikom praktičnog ispita za kandidate za vozila kategorija: C1, C, D1, D, C1+E, C+E, D1+E i D+E, dio ispita se održava na putu van naselja i na dionici između dva naseljena mjesta.

**Putanja kretanja**

**Član 18**

Prilikom polaganja praktičnog ispita u saobraćaju na javnom putu ispitna komisija saopštava kandidatu putanju kretanja i radnje koje se izvode na pojedinim djelovima putanje.

U dijelu praktičnog ispita koji se polaže u saobraćaju na javnom putu, za kategorije vozila: AM, A1, A2, A, B1, i T, članovi ispitne komisije kandidatu blagovremeno najavljuju promjenu pravca, odnosno smjera kretanja, putem odgovarajuće komunikacione opreme.

Ako uslovi odvijanja saobraćaja onemogućavaju sprovođenje praktičnog ispita na dijelu zadate putanje kretanja, ispitna komisija može da izvrši izmjenu putanje.

Zadate putanje treba da budu bitno različite i zadaju se tako da svaka od njih omogućava procjenu da li je kandidat stekao potrebna znanja i vještine za samostalno i bezbjedno upravljanje vozilom u saobraćaju na putu u uslovima slabog, srednjeg i jakog intenziteta saobraćaja.

**Način sprovođenja praktičnog ispita na javnom putu**

**Član 19**

U toku izvođenja radnji u saobraćaju na javnom putu način komunikacije između kandidata i članova ispitne komisije ne treba da utiče na postupanje kandidata tokom ispita, osim u slučaju neposredne opasnosti.

U vozilu sa ugrađenim duplim nožnim komandama, za vrijeme trajanja praktičnog ispita u saobraćaju na javnom putu, na mjestu suvozača sjedi član ispitne komisije iz auto škole u kojoj je kandidat obavio praktičnu obuku.

U vozilu u kojem nijesu ugrađene duple nožne komande, za vrijeme trajanja praktičnog ispita u saobraćaju na javnom putu, bliže komandi parkirne - pomoćne kočnice sjedi član ispitne komisije iz auto škole u kojoj je kandidat obavio praktičnu obuku.

**Vrednovanje praktičnog ispita na poligonu**

**Član 20**

Prilikom polaganja dijela praktičnog ispita koji se sprovodi na poligonu kandidat za vozača motornih vozila određene kategorije izvodi poligonske radnje u skladu sa Prilogom 1, koji čini sastavni dio ovog pravilnika.

**Vrednovanje praktičnog ispita u saobraćaju na javnom putu**

**Član 21**

Prilikom polaganja praktičnog dijela ispita koji se sprovodi u saobraćaju na javnom putu, kandidat za vozača vozila određene kategorije upravlja tim vozilom u skladu sa Prilogom 2, koji čini sastavni dio ovog pravilnika.

**Zapisnik o praktičnom ispitu**

**Član 22**

Ispitna komisija ocjenjuje kandidata u skladu sa Prilogom 1 i Prilogom 2 ovog pravilnika i bodove sa konačnom ocjenom upisuje u zapisnik o praktičnom ispitu.

Obrazac zapisnika iz stava 1 ovog člana dat je u Prilogu 3, koji čini sastavni dio ovog pravilnika.

**Ocjenjivanje praktičnog dijela ispita**

**Član 23**

Kandidata koji je na praktičnom ispitu ostvario 9 i manje negativnih bodova, ispitna komisija ocjenjuje pozitivnom ocjenom "položio".

Kandidat koji je na dijelu praktičnog ispita na poligonu ostvario 7 i manje negativnih bodova, može da polaže dio ispita na javnom putu, u tom ili sljedećem ispitnom roku.

Kandidat iz stava 2 ovog člana, može da zatraži ponovno polaganje dijela praktičnog ispita na poligonu u sljedećem ispitnom roku.

Kandidat koji je položio dio praktičnog ispita na poligonu bez negativnih bodova, može da polaže dio praktičnog ispita u saobraćaju na javnom putu najkasnije u roku od jedne godine od dana položenog teorijskog ispita.

Kandidatu koji nije položio praktični ispit, ispitna komisija će saopštiti razloge zbog kojih nije položio i dozvoliti mu, na njegov zahtjev, uvid u zapisnik o praktičnom ispitu.

**Arhiviranje dokumentacije**

**Član 24**

Član ispitne komisije iz Ministarstva predaje licu iz člana 10 stav 2 ovog pravilnika zapisnik o teorijskom ispitu sa upotrijebljenim i neupotrijebljenim testovima, kao i zapisnik o praktičnom ispitu, radi arhiviranja.

**Prestanak važenja propisa**

**Član 25**

Danom stupanja na snagu ovog pravilnika prestaje da važi Pravilnik o programu i postupku za polaganje vozačkih ispita ("Službeni list SRCG", br. 31/84 i 2/85 i "Službeni list RCG", br. 36/94 i 6/98).

**Stupanje na snagu**

**Član 26**

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj: 234-4/2016-1

Podgorica, **26. decembra 2016. godine**

Ministar

dr **Damir Šehović**, s.r.

***NAPOMENA REDAKCIJE:****Prilog u PDF formatu možete preuzeti klikom na sledeći link:*

[PRILOG](Prilog%20i%20zapisnik.pdf)